CELEX: 62007TJ0498
Recurs
Funcție publică
Funcționari
Recrutare

1.
Procedură – Motivarea hotărârilor – Conținut – Obligația de a se pronunța cu privire la fiecare încălcare a drepturilor invocată
[Statutul Curții de Justiție, art. 36 și anexa I, art. 7 alin. (1)]
2.
Funcționari – Recrutare – Perioadă de probă – Raport de final al perioadei de probă – Întocmire cu întârziere
(Statutul funcționarilor, art. 34)
3.
Funcționari – Acțiune – Act care lezează – Noțiune – Act pregătitor – Raport de final al perioadei de probă – Inadmisibilitate
(Statutul funcționarilor, art. 34, 90 și 91)
1.
Chiar dacă obligația Tribunalului Funcției Publice de a‑și motiva deciziile nu presupune ca acesta să răspundă, în mod amănunțit,
la toate argumentele invocate de părți, în special în cazul în care acestea nu sunt suficient de clare și de precise și nu
se întemeiază pe elemente de probă corespunzătoare, respectiva obligație impune, cel puțin, ca Tribunalul să examineze toate
susținerile referitoare la încălcarea unor drepturi.
(a se vedea punctul 35)
Trimitere la: Curte 25 octombrie 2007, Komninou și alții/Comisia, C‑167/06 P, nepublicată în Repertoriu, punctul 22
2.
Obiectivul articolului 34 din statut este de a garanta ca funcționarul aflat în perioada de probă să își poată prezenta observațiile
cu privire la aprecierile evaluatorului său și ca instituția să aibă apoi la dispoziție un timp suficient pentru a lua o decizie
referitoare la titularizarea persoanei în cauză la o dată care să coincidă, în măsura posibilului, cu data de încheiere a
perioadei de probă. Chiar dacă nerespectarea termenelor stabilite la articolul 34 din statut reprezintă o neregulă în raport
cu cerințele exprese ale statutului, această neregulă, oricât de regretabilă ar fi, nu este totuși de natură să pună în discuție,
în cazul în care este respectat obiectivul urmărit de articolul 34 din statut, validitatea unei decizii de concediere, din
motive de incompetență profesională, a funcționarului aflat în perioada de probă. Aceasta nu afectează posibilitatea respectivului
funcționar ca, în cazul în care neregula menționată i‑a cauzat un prejudiciu, să solicite repararea acestuia de către instituția
în cauză.
(a se vedea punctul 45)
Trimitere la: Curte 12 iulie 1973, di Pillo/Comisia, 10/72 și 47/72, Rec., p. 763, punctele 23-25; Curte 25 martie 1982, Munk/Comisia,
98/81, Rec., p. 1155, punctele 8-10; Tribunal 1 aprilie 1992, Kupka-Floridi/CES, T‑26/01, Rec., p. II‑1615, punctul 20; Tribunal
5 martie 1997, Rozand-Lambiotte/Comisia, T‑96/95, RecFP, p. I‑A‑35 și II‑97, punctul 68; Tribunal 21 septembrie 1999, Trigari-Venturin/Centrul
de Traduceri, T‑98/98, RecFP, p. I‑A‑159 și II‑821, punctul 74
3.
Raportul de final al perioadei de probă are caracterul unui act pregătitor, dat fiind că se înscrie în cadrul unei proceduri
al cărei unic scop este să permită autorității împuternicite să facă numiri să adopte o decizie de titularizare a funcționarului
aflat în perioada de probă la încheierea acesteia sau, după caz, o decizie de concediere a acestuia din motive de incompetență
profesională. În consecință, regularitatea unui raport de final al perioadei de probă nu poate fi contestată de persoana interesată
decât în mod incident, prin intermediul unei acțiuni îndreptate împotriva deciziei, adoptată eventual de autoritatea împuternicită
să facă numiri, de a o concedia la încheierea perioadei sale de probă având în vedere aprecierile negative cuprinse în raportul
de final al perioadei de probă menționat.
(a se vedea punctul 56)